《寄游定夫》
宋代·杨时

忆昨相逢凤山趾，驹隙骎骎余半纪。
君趋乌府近清光，陆海惊涛涨天起。
云帆大舸半摧溺，舣岸得全诚偶尔。
我时捧檄赴京渚，放浪江湖一浮蚁。
谈书考古老无用，哺啜糟醨咀糠秕。
东归虽复有民社，为米折腰良可耻。
市朝纷纷真羿彀，朔干燕弧不容拟。
投身中地竟谁免，未信棘端能捍矢。
重楼百尺卧玄德，问舍求田不须鄙。
早岁结邻初有约，齿豁头童今老矣。
筑田预想傍田庐，负耒耦耕何日始。

作者简介：（1053—1135）南剑州将乐人，字中立，号龟山。神宗熙宁九年进士。调官不赴。先后师事程颢、程颐，杜门不仕十年。历知浏阳、余杭、萧山，改荆州教授。金人攻汴京，坚论严为守备，除右谏议大夫；又反对割三镇以乞和，兼国子监祭酒。指斥蔡京蠹国害民，力辟王安石之学。高宗立，除工部侍郎。以龙图阁直学士致仕，专事著述讲学。卒谥文靖。与游酢、吕大临、谢良佐号为程门四先生，又与罗从彦、李侗等同列南剑三先生。其学术后被奉为程氏正宗。有《二程粹言》、《龟山先生语录》、《龟山集》。